കോട്ടയത്ത് പിസി ജോര്ജിന്റെ വീടും മുങ്ങി : ജീവിതത്തില് ഇങ്ങനെയൊരു മഴക്കെടുതി ആദ്യം കോട്ടയം : കനത്ത മഴയില് മുന് എംഎല്എയും ജനപക്ഷം സെക്കുലര് നേതാവുമായ പിസി ജോര്ജിന്റെ വീട് വെള്ളത്തില് മുങ്ങി. തന്റെ ജീവിതത്തില് ആദ്യമായാണ് ഇങ്ങനെ ഒരു സംഭവമെന്ന് പിസി ജോര്ജ് പറഞ്ഞു. പ്രദേശത്തെ സ്ഥിതിഗതികള് വിശദീകരിച്ച് പിസി ജോര്ജിന്റെ മകന് വീഡിയോയുമായി രംഗത്തെത്തി. അരയ്ക്കൊപ്പം ഉയര്ന്ന വെള്ളത്തില് നിന്നാണ് ഷോണ് ജോര്ജ് കാര്യങ്ങള് വിശദീകരിച്ചത്. വീടിനുള്ളിലും വെള്ളം കയറി. ഈരാട്ടുപേട്ടയില് ഇത്തരത്തിലൊരു സംഭവം ആദ്യമാണെന്ന് പിസി ജോര്ജ് വ്യക്തമാക്കി. ജനങ്ങള് തന്നെ രക്ഷാപ്രവര്ത്തനത്തിന് മുന്നിട്ട് ഇറങ്ങുന്നുണ്ട്. പന്തളം,ചെങ്ങന്നൂര്,റാന്നി,കോന്നി,പാലാ,കോട്ടയം എന്നിവിടങ്ങളിലുള്ളവര് ജാഗ്രത പുലര്ത്തണമെന്ന് അദ്ദേഹം ആവശ്യപ്പെട്ടു. അതേസമയം അതിശക്തമായി പെയ്ത മഴയില് കോട്ടയത്തിന്റെ പലഭാഗങ്ങളും വെള്ളത്തിനടിയിലായി.പലയിടങ്ങളിലും ഉരുള്പൊട്ടി.ചോലത്തടം കൂട്ടിക്കല് വില്ലേജ് പ്ലാപ്പള്ളി ഭാഗത്തുണ്ടായ ഉരുള്പൊട്ടലില് 10 പേരെ കാണാതായി. കാണാതായ ആറുപേര് ഒരു കുടുംബത്തില്നിന്നുള്ളവരാണ്. അപകടത്തില്പെട്ടവരില് മൂന്ന് പേരുടെ മൃതദേഹങ്ങള് കണ്ടെത്തിയിട്ടുണ്ട്.കനത്തമഴ തുടരുന്ന സാഹചര്യത്തില് ആളുകള് വാഹനങ്ങളുമായി പുറത്തിറങ്ങുന്നത് ഒഴിവാക്കണമെന്ന് കോട്ടയം ജില്ലാ കളക്ടര് ഡോ. പി.കെ. ജയശ്രീ ഐ.എ.എ.എസ്. അറിയിച്ചു.